钦定古今图书集成/明伦汇编/氏族典/第069卷 > 朱椿
## 钦定古今图书集成/明伦汇编/氏族典/第069卷 > 朱椿

按《名山藏分藩记》：蜀献王椿国成都，母郭惠妃，滁阳
王女也。王徇慧能文，一目五行，下辟西堂，延揽名士
李叔荆、苏伯衡等，商榷文史，高帝呼为蜀秀才。既之
国，聘方孝孺为世子傅，表之曰正学，令国人师之，造
安车以赐长史陈南宾。分成都学博士以月饩曰：“后
世子孙皆如我饩”博士。王守西陲，施惠而崇教，西陲
之人安焉。天下言忠孝仁义必归王。成祖即位，来朝
辞归，赐敕奖慰，赐钞二万，从官皆赐宴钞有差。王有
所献荔枝、艾虎、聚扇、香囊、彩花诸物，赐答曰：“送至荔
枝诸物，具见厚意。惟贤弟抱明达之资，敦忠孝之义，
秉心存诚，好学不倦，东平、河间无以过也。引睇遐邈，
朝夕不忘，勉自爱重。”谷王穗，王母弟，图不轨，私告王。
王惊，大怒，骂谷王，不从，密奏之。成祖悦，赐王黄金白
银，曰：“以旌周公。”久之，王来朝，又赐白金钞锭，其从官
皆赉有差。王四十三年薨。